Papersnake/gushiwen huggingface dataset:
招颂补遗九首 其五 锡玄圭
黄佐（明代）

禹锡玄圭，告四成功。万邦作乂，四海会同。庶土交正，底慎财赋。

四贡四篚，四包载路。金石盐絺，丝枲织皮。羽毛齿革，纳锡元龟。

球琳琅玕，玄纁玑组。弼成五服，以修六府。
题王氏小园
唐从龙（宋代）

山脉钟云气，新晴散紫霞。
玉藏云里石，金落水中沙。
瘦鹤依疏竹，饥蜂恋落花。
临池看洗砚，知是右军家。
游南内九龙宫
苏舜钦（宋代）

昔帝龙骧后，因池大此宫。萧笳叠终日，旌仗展无穷。

绘塑神灵集，飞潜爪角雄。阴轩常隐雾，暗堵亦含风。

巨盗来移国，天王遽避戎。苍黄狩巴蜀，倏忽陷河潼。

阁殿回看远，尘氛久见蒙。归来故基在，不与往时同。

叠瓦烟间碧，新蕖露下红。波春荡初月，沙晚发悲鸿。

世变今无复，人愁杳莫终。树穿瑶甃裂，碑碎玉楼空。

九曲皆遗石，诸王祗断蓬。兴亡何足问，一一夕阳中。
金刚随机无尽颂·无法可得分第二十二
释印肃（宋代）

为无所得耶，穷理绝纤瑕。
不可得中得，无碍亦无遮。
奉贺颜使君真卿二十八郎隔绝自河北远归
皎然（唐代）

相失值氛烟，才应掌上年。久离惊貌长，多难喜身全。

比信尚书重，如威太守怜。满庭看玉树，更有一枝连。
偈颂一百一十七首 其五
释绍昙（宋代）

入微尘，含法界。顶𩕳机，看脚下。须弥灯王，冰消瓦解。
子夜四时歌五首
胡汝嘉（明代）

矰蛸网朱户，露叶藏暗萤。
与君几日别，忽地秋风生。
送江子
周紫芝（宋代）

六朝固陵夷，佳士亦间出。风流数后来，诸江有人物。

总持伟文数，文通颇超越。清忠若休映，对贼能抵突。

定知苏属国，不为延明屈。斯人黄卷中，愿见未可必。

谁知有来云，遂入诸子室。相从忽三年，不见无十日。

人生会相别，此别殊惨慄。相望渺江湖，时危盗如栉。

愿言加餐饭，栖迟且蓬荜。时来亦腾骞，安用苦密勿。

尺素倘可通，公当念伊郁。
闻方伯彭公荐剡
陈宪章（明代）

当时尊孔孟，用世必诗书。
夫我何为者，先生非过与。
长歌扶晚醉，短发向秋疏。
坐惜篱前水，持竿试钓鱼。
次韵杨宰食莲戏作
陈造（宋代）

诗到衰翁耐病时，辟渠三舍更何疑。
才高王俭幕中隽，气慑孙郎帐下儿。
向我论交得无意，他时怀旧更长思。
莲茎把玩不为腹，羡杀逢人饮上池。
和若拙弟得陪游后园
陈与义（宋代）

西园冠盖坐生风，更欲长绳击六龙。
惟有病夫能省事，北窗三友是过从。
句
戴叔伦（唐代）

邻里龙沙北。（《临川六咏》）。

麦秋桑叶大，梅雨稻田新。篱落栽山果，池塘养锦鳞。
至节前一日六首
方回（元代）

少陵早是沧浪客，马援真成矍铄翁。
四十五年忝科第，一生心与布衣同。
避方寇五绝 其三
郑刚中（宋代）

朝廷平日祗尊儒，文武于今遂两途。闻说官军又旗靡，谁收黄石老人书。
感兴二首 其一
陆游（宋代）

少小遇丧乱，妄意忧元元。忍饥卧空山，著书十万言。

贼亮负函卧，江北烟尘昏。奏记本兵府，大事得具论。

请治故臣罪，深绝衰乱根。言疏卒见弃，袂有血泪痕。

尔来十五年，残虏尚游魂。遗民沦左衽，何由雪烦冤。

我发日益白，病骸宁久存。常恐先狗马，不见清中原。
题横水驿双峰院松（一作横水馆双松）
赵嘏（唐代）

故园溪上雪中别，野馆门前云外逢。白发渐多何事苦，

清阴长在好相容。迎风几拂朝天骑，带月犹含度岭钟。

更忆葛洪丹井畔，数株临水欲成龙。
句 其二
范正国（宋代）

云护俨公塔，天清雷满池。
法山寺
胡仲弓（宋代）

距城无数里，乃有此名山。
海近云常漫，林深风易寒。
斋余飞鸟下，定后野僧閒。
一宿何曾觉，翩然又起单。
送丘员外归山居
韦应物（唐代）

郡阁始嘉宴，青山忆旧居。为君量革履，且愿住蓝舆。
北园
徐夤（唐代）

北园干叶旋空枝，兰蕙还将众草衰。笼鸟上天犹有待，

病龙兴草岂无期。身闲不厌频来客，年老偏怜最小儿。

生事罢求名与利，一窗书策是年支。
赵礼部和余梅花十绝送林录参微而婉哀而不怨
刘克庄（宋代）

更无一点涴铅华，状出冰枝糁玉葩。
十绝顿令侬北面，万如元住子东家。
自羞贫女钗边朵，难傍宫人额上花。
纵使朔风如铁劲，未妨雪月照槎牙。
八景总会
林大任（明代）

仙榻嵷巃锁雾轻，象眠垣处北郊坪。河拖云影浮空汉，石荡湖郊彻底澄。

饮海金牛窥月啸，排山天马驾霄行。连峰叠叠雄州概，龟渚洪流比渭清。
隆兴书堂自警三十五首
陈淳（宋代）

居独念无僻，境动情不肆。
圣人然后能，学者须敬忌。
卜算子 寒夜围炉
潘榕（清代）

矮屋瓦凝霜，深巷更敲月。阵阵寒风阵阵吹，吹酿遥空雪。

齿冷语难温，心壮肠犹热。围坐红泥小火炉，煮酒谈今夕。
观老杜久客一篇其言有感于吾心者因为八咏 其八 豺虎正纵横
程俱（宋代）

黠虏频窥塞，潢池或弄兵。未传朱泚首，时劳亚夫营。

四海几糜烂，群凶会鼎烹。皇威清海岱，谈笑扫搀抢。
赠郡帅郭侯
阎苍舒（宋代）

东南形胜惟扬州，介江负淮作襟喉。
有国以来几百战，吊古千载空悠悠。
哀哉荒主与荡子，钝尽铁剑崇倡优。
迷楼九曲烂如画，珠帘十里半上钩。
当年二十四桥月，曾照三十六宫秋。
平山堂上一长叹，但有衰草埋荒丘。
欧仙苏仙不可唤，江南江北无风流。
何人复诵广陵散，黯然悲恨不可收。
只今英主正用武，增五万灶屯貔貅。
金城坚筑壮营垒，绮段细错良田畴。
神谟庙算万全举，天时既至须人谋。
将军山西名将种，家声直到青海头。
男儿有死必报国，正当为上分此忧。
勉旃速办古人事，貂蝉本自出兜鍪。
依韵和郭秘校苦寒
梅尧臣（宋代）

噫风鸣悲鸢鸣哀，雨霰枯木为之摧。
昭亭山头野火灭，海水夜冻迷蓬莱。
烛笼以爪自掩耳，酒盏生冰拈不起。
陶潜弃官屋无米，儿嚎妻啼付邻里。
醉歌行
张旭（唐代）

金瓯潋滟倾欢伯，双手擎来两眸白。
延颈长舒似玉虹，咽吞犹恨江湖窄。
昔年侍宴玉皇前，敌饮都无两三客。
蟠桃烂熟堆珊瑚，琼液浓斟浮虎珀。
流霞畅饮数百杯，肌肤润泽腮微赤。
天地闻知酒量洪，劝令受赐三千石。
飞仙劝我不记数，酩酊神清爽筋骨。
东君命我赋新诗，笑指三山咏标格。
信笔挥成五百言，不觉尊前堕巾帻。
宴罢昏迷不记归，乘惊误入云光宅。
仙童扶下紫云来，不辨东西与南北。
一饮千钟百首诗，草书乱散纵横划。
凌霄花
杨绘（宋代）

直饶枝干凌霄去，犹有根原与地平。不道花依他树发，强攀红日斗鲜明。
寄家龙溪寺小阁初成
周紫芝（宋代）

三年波浸白湖门，佛屋新分水北村。窗可近书真窈窕，室才容榻颇深温。

妻孥共社同香火，鱼鼓催人作晓昏。雪颔已疏怜我老，云踪无定与谁论。
寄严文炳
陈造（宋代）

严子老於菟，彪炳踞贤关。
可怜五车学，仅博九品官。
客程望至喜，江阔山丛攒。
缅怀造物心，念子讵能安。
友人自杭回建寄别三首 其二
谢翱（宋代）

潮信到岩濑，水色过衢城。寄潮不寄水，潮去有回程。
归来五首 其二
张侃（宋代）

西关景色妍，归来春未尽。岸浅柳生阴，风缓花成阵。

欢娱垂白亲，免得望家讯。乳燕立帘钩，别久还相认。
清音
王威（宋代）

白云深处有清音，上接祥光古木森。
不但濯缨兼濯足，直须一洗利名心。
浣溪沙
晏殊（宋代）

玉碗冰寒滴露华
粉融香雪透轻纱
晚来妆面胜荷花
鬓亸欲迎眉际月
酒红初上脸边霞
一场春梦日西斜
慈姥矶 其二
沈括（宋代）

朝发铜陵暮扬子，年年白浪江中归。江人收身苦宜早，一生却向江中老。
和张仲达客苏州春暮览古韵
叶颙（元代）

异国逢春暮，惊心对日西。湖生吴水冷，云压楚山低。

老树风霜古，荒城烟雨迷。夫差旧台馆，花落鹧鸪啼。
春日
郑刚中（宋代）

朝来弄日花头密，暗里窥春柳眼多。
任是老人情意薄，个般时节奈愁何。
沩山间仰山临济得大愚力得黄蘖力颂
释德光（宋代）

黄蘖山头遭痛棒，大愚肋下报冤雠。
当机一喝惊天地，直得曹溪水逆流。
两朝口号六言二首
刘克庄（宋代）

宇宙包吾仁内，充之惟天惟尧。
昊穹敬此一字，千载以待永昭。
颂古九十八首
释印肃（宋代）

个中须得意，□□又生疑。
本不假修造，识破现圆如。
首夏清景想望山居
李德裕（唐代）

嘉树阴初合，山中赏更新。禽言未知夏，兰径尚馀春。

散满萝垂带，扶疏桂长轮。丹青写不尽，宵梦叹非真。

累榭空留月，虚舟若待人。何时倚兰棹，相与掇汀蘋.
水乐洞
程炎子（宋代）

南山水乐洞，窈窈白云深。
满耳笙歌者，谁能一洗心。
偈颂二十九首 其二十五
释云（宋代）

大尽三十日，小尽二十九。昨夜送穷年，今朝贺岁首。

时节有变更，佛法无新旧。既是个中人，不惜娘生口。

坐对春风唱鹧鸪，嘉声不落威音后。
和宣风寺壁间韵
胡寅（宋代）

客梦到何许，南山桃李园。
未能忘蜡屐，何意谒金门。
原举汉三杰，尽戡周陆浑。
虎皮包剑戟，农务看村村。
山中何所有
于石（宋代）

山中何所有，古松与清泉。
一泓涵素月，千尺摇苍烟。
我生乏世涵，乐此山林闲。
临流或倚树，物我两悠然。
慎勿作梁栋，斧斤斲其天。
慎勿入江海，汹涌生波澜。
流荡易忘返，正直难自全。
我欲叩其理，水去松无言。
送胡尔潜出守杭州
陈履（明代）

栖迟郎署喜君同，可奈浮踪类转蓬。越徼春风随五马，燕台夜转怅孤鸿。

折来杨柳愁应绝，望入湖山思不穷。那得扁舟相逐去，看君公事了湖中。
观祝孝友画卷为赋六言一绝复以其句为题作五言四咏 其四
朱熹（宋代）

草阁临无地，江空秋月寒。亦知奇绝景，未必要人看。
答惠洪问住山
释怀志（宋代）

山中住，独掩柴门无别趣，
三个柴头品字煨，不用援毫文彩露。
题马致远清溪晓渡图（致远，广西宪掾。子琬
张以宁（明代）

今晨高卧不出户，岁晏黄尘九逵雾。
美人远别索题诗，眼明见此清溪之晓渡。
溪傍秀林昨夜雨，落花一寸无行路。
歌阑桃叶人断肠，艇子招招过溪去。
红日青霞半晦明，白云碧嶂相吞吐。
诗成君别我亦归，此景宛是经行处。
我呼九曲峰前船，君帆正渡潇湘渚。
雁去冥冥红叶天，猿啼历历青枫树。
是时美人不相见，我思美人美无度。
美人之材济时具，我老但有沧洲趣。
他日开图思我时，溪上春深采芳杜。
过淮河口
大欣（元代）

水次千家市，蛮商聚百艘。扬徐元接壤，河泗此交流。

乘传陪天使，浮杯任海沤。夜凉瞻斗柄，想见上林秋。
寄题周元吉左司山居三咏·可止亭
杨万里（宋代）

金印龙章属市朝，清风明月属渔樵。
世皆蛮触君知止，渠自王公我岂骄。
真个归田何必赋，自家甘隐不缘招。
老夫三径都荒了，松菊虽存已半凋。
钞谷音毕题以长歌
王宗炎（清代）

钱唐潮断江起𡋯，厓山舟沈白鸥没。镫檠出土冬青枯，忍记犬年与羊月。

水云琴客滞幽燕，风雨词人咽糠麧。南城欧血剩锦钱，西台垒冢惟晞发。

余子廫廫天地间，白帢黄冠青布袜。鬓丝憔悴拾橡栗，形景悲凉吊薇蕨。

酒后狂歌热过耳，雪里行吟寒透骨。文章零落过云烟，姓氏沈薶付碑碣。

京兆先生爱著书，唐瓢可破陆像搰。冰雪清词一百篇，剔抉搜罗到岩窟。

须眉点缀作佳传，片语褒讥荣衮钺。云亭问字老侯芭，避俗相携等蛩蟨。

羼提又阅五百年，海枯石烂字不阙。残镫对雨手重钞，行间光怪生蓬勃。

题诗忽忆赵王孙，北行船趁南风发。
登迁仁楼，酬子婿李穆
刘长卿（唐代）

临风敞丽谯，落日听吹铙。归路空回首，新章已在腰。

非才受官谤，无政作人谣。俭岁安三户，馀年寄六条。

春芜生楚国，古树过隋朝。赖有东床客，池塘免寂寥。
闻德远与曾裘甫黎师侯会饮范周士所 其二
张孝祥（宋代）

张饮名园乐有馀，奉常何苦但斋居。一杯我亦垂涎甚，病起无聊只羡渠。
题安溪流惠亭
陈宓（宋代）

平芜几载翳云烟，一日重开便豁然。
须信耕桑皆帝力，谩将翔泳祝尧年。
金堤新插千株柳，玉井仍看十丈莲。
县令欲同民快乐，西风来看绕湖田。
答缪叔正见寄兼东琦元璞 其一
袁华（明代）

阖闾城里连朝住，秋雨秋风过客稀。且泛徵君彭泽菊，谁歌义士首阳薇。

清霜满野群乌下，远水兼天一雁飞。忆共孤蓬娄水曲，行觞联句月中归。
大涤洞天留题
果老（宋代）

烟霞溟濛峰九转，淀泼屏风倚天半。石龙背冷泉声哀，万叠灵天飞素练。

江山登临夙所愿，何当骑麟醉游遍。仙人一去不可见，洞天春晚花流远。
感风发汗卧病数日推枕翛然叙事为十诗 其六
韩淲（宋代）

病起呼童语，门前客不来。无人理花草，为我扫莓苔。

只欲寻书帙，何心泥酒杯。树阴横涧水，鸥下莫相猜。
匿峰亭
尤袤（宋代）

山亭在山背，不见山巍巍。
但见四面风，辐凑朝宗之。
深藏固甚智，自牧甘处卑。
一谦受四益，是以能不危。
郭评事
许棐（宋代）

廷评满腹贮阳春，笔下从来活几人。厅小似分幽寺住，俸轻如在旧山贫。

堆书教子犹疑少，倒屣迎宾不厌频。欲效林宗巾角垫，自嫌双鬓有红尘。
戏成二绝句 其一
吕本中（宋代）

老读文书懒不前，亦无馀地可逃禅。闭门省事群嚣远，惟有狸奴附日眠。
青杏儿
刘基（明代）

独自倚阑干，西风起，玉宇清寒。夜深月转长河曲，疏萤度竹，啼螀依草，凉露漙漙。

莫把素琴弹，冰弦上，商冷宫残。万牛不挽东流水，悠悠碧落，茫茫云海，叠叠忧端。
瓮山
梦麟（清代）

谷口白烟合，隔林闻打钟。樵踪不可拾，磴磴湿云浓。

人立一山雪，鸟鸣千涧松。僧房好闲坐，不为学降龙。
戏赠李廉访参道
卢挚（元代）

吾生天地间，形役何时休？六凿不自閒，七情举相仇。

岁星如惊飙，鬓毛忽已秋。世路廓悠悠，渠能远行游。

谷神所依于，宛在水中洲。羲和既弭节，望舒亦停辀。

终贞实乾德，坤灵秘奇谋。虚白存夜气，接搆焉得留。

去来谁与期，驾言仍丹丘。
次韵潘恕堂见寄
真山民（宋代）

抱瓮区区老汉阴，空斋拥鼻日长吟。青山隔截市朝面，白发消长豪杰心。

书既无成休学剑，贵无可买耻言金。情知不入鸳鸾侣，赖有鸥盟尚可寻。
次公携酒招游弇园山池登缥缈楼二首 其一
胡应麟（明代）

缥缈飞楼逼汉开，河山四望转崔嵬。石驱瀛海千峰立，池划昆明万岛回。

曳杖星辰干帝座，吹笙云雾绕仙台。莫言缑岭堪忘世，指点遥天鹤驭来。
西山三首（即岷山，捍阻羌夷，全蜀巨障）
杜甫（唐代）

彝界荒山顶，蕃州积雪边。筑城依白帝，转粟上青天。

蜀将分旗鼓，羌兵助井泉。西戎背和好，杀气日相缠。

辛苦三城戍，长防万里秋。烟尘侵火井，雨雪闭松州。

风动将军幕，天寒使者裘。漫山贼营垒，回首得无忧。

子弟犹深入，关城未解围。蚕崖铁马瘦，灌口米船稀。

辩士安边策，元戎决胜威。今朝乌鹊喜，欲报凯歌归。
卷阿
佚名（先秦）

有卷者阿，飘风自南。岂弟君子，来游来歌，以矢其音。

伴奂尔游矣，优游尔休矣。岂弟君子，俾尔弥尔性，似先公酋矣。

尔土宇昄章，亦孔之厚矣。岂弟君子，俾尔弥尔性，百神尔主矣。

尔受命长矣，茀禄尔康矣。岂弟君子，俾尔弥尔性，纯嘏尔常矣。

有冯有翼，有孝有德，以引以翼。岂弟君子，四方为则。

颙颙卬卬，如圭如璋，令闻令望。岂弟君子，四方为纲。

凤凰于飞，翙翙其羽，亦集爰止。蔼蔼王多吉士，维君子使，媚于天子。

凤凰于飞，翙翙其羽，亦傅于天。蔼蔼王多吉人，维君子命，媚于庶人。

凤凰鸣矣，于彼高冈。梧桐生矣，于彼朝阳。菶菶萋萋，雍雍喈喈。

君子之车，既庶且多。君子之马，既闲且驰。矢诗不多，维以遂歌。
和叔才饷酒
葛立方（宋代）

百事不挂眼，一尊难暂忘。
伻来颁酒圣，客至引杯长。
桑落开新瓮，昆仑接旧觞。
鹅儿黄液重，象鼻碧筩香。
银海俄增量，金罂可配浆。
蚁浮甘潋滟，石饮见温良。
世事纷忘去，诗情合得尝。
醉来庭宇眩，醒后竹阴凉。
酿鄙平原县，邻防吏部郎。
糟丘诚可老，不用殽将。
水调歌头
吴藻（清代）

十日九风雨，一日是层阴。春秋绝少佳日，无地可登临。

不见西来秋色，但诵南华秋水，愁坐怨秋霖。屈指几明月，凝想到如今。

树萧萧，泥滑滑，院沉沉。绿蓑青笠，江上渔父也难禁。

挑尽幢幢灯影，听遍床床屋漏，馀润逼罗衾。泼墨襄阳画，催我短长吟。
赠湘灵（二首）
沈天孙（明代）

芙蓉两颊映罗衣，笑拂钗头双凤飞。
仿佛疑施青步障，知君能解小郎围。
宫词 其六十四
张公庠（宋代）

殿琯吹灰报载阳，内家相庆互飞觞。绣工未必能终日，昼景谁知一线长。
赠眠云道者
马旭（明代）

升旭漂漂照混茫，游云焉得白云乡。风吹稀发龙吟冷，气袭衣衾鹤梦惊。

沧海伏沉通宝焰，桑榆栖住享春光。孤鹃啼响千峰里，缥缈高堂更断肠。
飞云顶
冼桂奇（明代）

振衣千仞上，渺渺御天风。道遇餐霞子，山回采药翁。

石楼晴复雨，野径断还通。榻古荒苔没，庵残乱草封。

秋云半岭白，海日五更红。恍惚闻仙乐，依稀驾彩虹。

麻姑分竹叶，玉女献芙蓉。从此忘归路，优游四百峰。
别友人
黄滔（唐代）

莫恨东墙下，频伤命不通。苦心如有感，他日自推公。

雨夜扁舟发，花时别酒空。越山烟翠在，终愧卧云翁。
棹歌
蒋堂（宋代）

湖之水兮碧泱泱，环越境兮润吴疆。
蒲螺所萃兮雁鹜群翔，朝有行舻兮幕有归艎。
茭牧狎至兮渔采相望，溉我田畴兮生我稻粱。
我岁穰熟兮我民乐康，马侯之功兮其谁敢忘。
莼丝紫兮箭笋黄，取其洁兮薦侯堂，
醆斝具兮箫鼓张，日晻晻兮山苍苍。
侯之来兮云飞扬，隔微波兮潜幽光。
念山可为席兮湖不可荒，惟侯之灵兮与流比长。
万斯年兮福吾乡，乐吾生兮徜徉。
川涨
郭祥正（宋代）

朱夏久不雨，川源条然涨。三潮渺相连，狂风蹴高浪。

蛟龙递出渺，鱼鳖随浩荡。群山悄低徊，阡陌失背向。

嗟嗟圩中田，一埂安可障。去年已大潦，十户九凋丧。

幸赖官廪实，嚣嚣命所仰。官廪今已空，农事未敢望。

理水竟无术，祈祷俟灵贶。退寸复进尺，潮势颇难量。

彼苍罪斯民，杀戮不以杖。令人思禹功，巍巍百王上。
哭林晋之判官
刘克庄（宋代）

去岁冲寒赴辟时，感君骑马远追随。一春不得梅花信，万里空追薤露诗。

小简佩壶邀士友，大铛煮粥活流移。平生二事尤堪记，应有名公与撰碑。
米元章四大字诗帖赞
岳珂（宋代）

四诗之作，句新而词伉。
两轴之书，意轩而神王。
合此名迹，奇变书状。
予得此诗，季春既望。
风激海而溅雾，月穿云而崩浪。
开函卷舒于小书有之上，作而叹曰，
是可以领略山川之清壮矣。予方望紫烟之岫，
具黄篾之舫，友二妙于百载，
寓三叹于一倡。正使持此而列衡门之素壁，
亦足对云锦之九叠，而夸瀑布之千丈也。
秋风
苏泂（宋代）

秋风荷叶老，秋月桂枝生。
万物四时意，八荒双眼明。
忧虞滋疾病，治乱阅阴晴。
秔稻今年少，无劳社酒倾。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其十三
周密（宋代）

子长有游癖，访古来林坰。不到馀十年，历历记所经。

岂惟物推移，抑亦人飘零。忧来欲谁语，一醉将忘形。

我鬓非垂杨，安得长青青。
高宗皇则御笔临吴皇象如鹰帖赞
岳珂（宋代）

书法淳古，遡晋而上。
于上品中，则有皇象。
汉歌大风，思士之壮。
则临此书，猎渭怀望。
於昭诒谋，倚重惟将。
岂象之临，亦意之尚。
庚戌赴荆阃舟过湘江
李曾伯（宋代）

湘流得雨掌来平，艇子乘风羽样轻。
过眼千山才岭粤，转头一样又衡荆。
大江东下怀乡国，落日西边是戍城。
鸣鴃数声青嶂晚，客心如铁如关情。
题江贯道山水十绝
刘克庄（宋代）

太武求溲处，支祁着鏁边。
淮风晨裂面，淮浪夜惊船。
和小雨乘兴游城西竹园
韦骧（宋代）

冷逼林坳笋未筠，润通花底砌无尘。且倾文举盈樽酒，莫惜林宗折角巾。
早过桐江与峡江甚近也
赵蕃（宋代）

雾尽山容出，风微水面平。
檄书重此役，诗卷足平生。
船小炊无灶，滩长去有程。
尝评峡江似，江水亦桐名。
使岭南闻崔马二御史并拜台郎
苏味道（唐代）

振鹭齐飞日，迁莺远听闻。明光共待漏，清鉴各披云。

喜得廊庙举，嗟为台阁分。故林怀柏悦，新幄阻兰薰。

冠去神羊影，车迎瑞雉群。远从南斗外，遥仰列星文。
宿前岗铺
杨冠卿（宋代）

老去心犹壮，天边岁欲除。
喜行新过路，如读未看书。
溪水萦回净，人家远近居。
梅花正愁绝，薄暮雨疏疏。
贻传神 其二
黄裳（宋代）

笔头何处得天真，幻化身中气与神。传取本来空是色，莫将心印向他人。
念奴娇
沈端节（宋代）

湖山照影，正日长娇困，不烦匀扫。絮满长洲春淡沲，开遍吴宫花草。嫩绿葱葱，轻红蔌蔌，渐觉枝头少。余芳难并，破愁惟有馨醥。

应是留得东君，海棠方待折，玉环娇小。雾薄阴轻初睡足，宝幄画屏香袅。醉态天真，半羞微敛，未肯都开了。嫣然一笑，此时风度尤好。
武陵烧书叹并序
郑珍（清代）

烘书之情何所似，有如老翁抚病子。心知元气不可复，但求无死斯足矣。

书烧之时又何其，有如慈父怒啼儿。恨死掷去不回顾，徐徐复自摩抚之。

此情自痴还自笑，心血既乾转烦恼。上寿八十能几何，为尔所累何其多。
舟过湖州
贡奎（元代）

楼台金碧照嵯峨，故国诸公奈乐何。辽鹤归来城郭在，海鸥飞处水云多。

春回废苑花新发，愁满空船客自过。回首蒹葭三十里，天风落日断渔歌。
喜遇洪仲本于山南以蝉噪林逾静鸟鸣山更幽为韵作十诗寄之兼呈驹父 其一
李彭（宋代）

万壑无定姿，胜处加风烟。爱山亦尤物，常怵他人先。

凌厉矫云翮，酬酢含风蝉。终日松路永，冲襟颇萧然。
寄送梁子辅赴召
李流谦（宋代）

山岳自高百谷下，向来无物使之者。
骅骝合奉鸾和车，岂与黔蹄同一驾。
英奇绝代难小了，泥滓投之辄悲咤。
一朝拔去不可扼，震地风雷怯凌跨。
泮宫先生自超特，鼎甲声称低董贾。
眼明奎画照琬琰，万喙夸呼海倾泻。
胡为不即天上去，识者怪吁狂者骂。
或传凤篆来日边，流水为车龙即马。
只应故是霄汉人，腐鼠示足鵷雏吓。
九江水暖桃花肥，风色不惊神所借。
只今岷峨抗湖海，贯玉编珠炯相射。
台家议和不议战，太平有象须藻藉。
小却犹当白玉堂，纵步黄扉方食蔗。
嗟予肮脏每自哂，蚤年谩想牛心炙。
一官漫浪不可说，可能更索山人价。
五年投閒食不饱，揽镜颠毛辄生怕。
道涂众鬼同揶揄，口不能酬面空赭。
人生升沉亦何恨，但喜龙虎新变化。
异时击壤为幸民，一犁亦原从耕稼。
金华夫子吾胜友，接武风云共閒暇。
未应厚禄绝来书，寄声纸尾烦多谢。
山村示暮春三绝句和韵
陆文圭（元代）

樵儿拾樵不畏虎，隔溪看花如隔雾。
鹧鸪声在柘崗西，落日腰镰下山去。
栈中
吕履恒（清代）

九折征鞍一敝裘，壮游心曲在梁州。山当子午纵横处，水落褒梁日夜流。

秦氏馀威碑字灭，汉家残烧石痕留。昔年义舍劳寻问，衰草寒烟见旅愁。
山光寺
张耒（宋代）

寺古丹青暗，地幽花木莫。
垣墙兵火后，台殿栋梁新。
绕屋松声兵，铺庭草色匀。
春耕迷古垒，野水滟通津。
落魄闲来客，萧条禁火晨。
重寻旧游地，俯仰十年身。
送京西运使周度支
强至（宋代）

公持使台柄，行矣过乡关。
自昔捐繻处，于今拥节还。
素推仁义本，将底输赋閒。
惠足跻民富，威先变吏顽。
高谈能佐治，大笔出诛奸。
所禀具纯德，未尝柔正颜。
最为时论重，自结主知难。
忠节久方见，诏音行复颁。
匪朝登相阁，均福浸人寰。
列郡方驰恋，征舻已莫攀。
风霜十月始，铙鼓一川间。
骤夺孤生庇，瞻言感涕潸。
山居杂诗九十首
曹勋（宋代）

调羹商相业，粉额汉宫妆。
寄远与却月，六朝用弥彰。
犯寒清而洁，骚经何独忘。
拥卷怀灵均，灵均亦沉湘。
秋前三日送刘良倩还五羊
伍瑞隆（明代）

故山非不好，难系远游情。酒逐春心尽，愁连秋草生。

羁怀三径竹，花事五羊城。别后看明月，思君磬一声。
含云寺书事三
张载（魏晋）

山前咫尺市朝赊，垣屋萧条似隐家。过客不须携鼓吹，野塘终日有鸣蛙。
秋怀 其一
晏贻琮（清代）

愁人如寒鸡，独起夜方半。吟虫入我闱，似感时节换。

我本山中人，何为在羁绊。野鸥谢洲渚，低头就刍拳。

伛偻揖向人，何异冰与炭。迩来益疏懒，十日九废盥。

雄剑半已摧，愁冰苦难泮。新丝蚕自裹，故纸绳徒钻。

久留笑浮梗，屡试见磨锻。应念马少游，逍遥骑款段。
同周九逵游宗振集用晦王孙芙蓉园得华字
佘翔（明代）

青藜高阁抱龙沙，客向王门校五车。玉树旧传桐叶地，天香秋散桂丛花。

邹枚授简生春色，牛斗开函斗物华。对酒试论千载事，建安七子起谁家。
有所叹二首 其一
唐庚（宋代）

林中晏坐老沙门，岂愿临年触垢氛。正恐先生不得饱，欲令后死与斯文。

近逃台鼎居东洛，闻道衣冠满北军。须信此涂天一握，人间漫说有孤云。
赠永阳黄子邵和文丞相韵
林泉生（宋代）

赠君以幽兰，弃之不如草。古来沟壑间，将见壮士老。

忧君君不知，慷慨为君歌。歌竟欲痛哭，言辞不能多。

但愿江海水，水化作杯酒。倾倒入君怀，得君一回首。
送伯循御史天锡照磨至龙湾留别
李孝光（元代）

西日杲杲马萧萧，君行不行手屡招。舟人夜语见月出，客子别愁须酒浇。

霜天欲雨鸿雁去，秋风未落河汉摇。寄语扬州张仲举，月明何处闻吹箫。
好事近
赵彦端（宋代）

朱户闭东风，春在小红纤雪。门外未寒犹暖，怪有花堪折。

梨花菊蕊不相饶，娇黄带轻白。莫厌醉歌相恼，是中原乡客。
赠智伦弟
释遵式（宋代）

溪竹拥疏帘，溪云冷不厌。
千岩唯虎伴，一讲许诗兼。
煮茗敲冰柱，看经就雪簷。
有时开静户，寒日下峰尖。
起夜来
文同（宋代）

晓窗明绿纱，蜀锦压春卧。
横腮虎魄冷，惊起新梦破。
玲珑转条脱，缥缈梳矮堕。
高轴响银床，时误君车过。
宣城北楼，昔从顺阳公会于此
鲍溶（唐代）

诗楼郡城北，窗牖敬亭山。几步尘埃隔，终朝世界闲。

凭师看粉壁，名姓在其间。
沭浴子
刘基（明代）

沭发不如清神，浴身不如洗心。仁义非外铄，矜容防内淫。

登山望汉京，楼观蔚嵚岑。轩车拥衡禹，几杖尊雄歆。

著书拟周孔，吐论跻骞参。青衿来济济，白日去骎骎。

驱车泗水曲，揽辔长淮阴。悠悠黄石略，杳杳天风吟。

盛时不可再，感叹为沾襟。
宿王耕云山庄期衍师不至就题竹上
张掞（宋代）

山馆绝尘交，唯容谢公屐。
洗酌松下泉，题诗涧边石。
吟僧期不来，掩琴坐岑寂。
貌此林外影，雨余正凝碧。
挽林先生
王汝玉（明代）

林公生胜国，卓荦志不群。蚤岁尝膴仕，老年遭世屯。

豺虎相啖食，龙蛇方未分。三吴各都会，白昼昏风尘。

乐土成割据，江山陷沈沦。公时遂长遁，閟迹潜荆榛。

不冠亦不带，佯狂称散人。誓将沮溺俦，甘与原宪贫。

违俗本全节，洁身非乱伦。皇明靖六合，万国咸来宾。

伯夷洎吕望，歘然兴海滨。繄公岂无志，弹冠乘道津。

奈兹筋力衰，终作草莽臣。昔在八姓日，翠华屡更新。

嗟嗟冯太师，累世秉国钧。何如郑云叟，独不挂缨绅。

观公秉高谊，异代同清芬。令子抱材器，恭逢尧舜君。

苍苍示昭鉴，公郁从兹伸。凤翔千仞仪，豹变南山文。

终为明世瑞，垂辉耀千春。九原或可作，些酒招歌魂。
竹枝 其六 孙光宪、皇甫松俱有此体
俞彦（明代）

巴童爱唱巴渝曲。巫神夜归巫庙宿。
薤露行
张骏（魏晋）

在晋之二世，皇道昧不明。主暗无良臣，艰乱起朝庭。

七柄失其所，权纲丧典刑。愚猾窥神器，牝鸡又晨鸣。

哲妇逞幽虐，宗祀一朝倾。储君缢新昌，帝执金墉城。

祸衅萌宫掖，胡马动北坰。三方风尘起，猃狁窃上京。

义士扼素腕，感慨怀愤盈。誓心荡众狄，积诚彻昊灵。
以鲁直露湿何郎试汤饼为韵赋酴醾七首 其三
舒邦佐（宋代）

金沙与同架，并蒂更连柯。红白虽相宜，品藻当如何。
九月下旬有作二首 其一
张耒（宋代）

今辰九月末，秋物能几许。翩翩风中叶，卷卷自飞舞。

馀姿不复妍，日夜逐尘土。寥寥空枝高，但有寒鸟聚。

天时不汝留，变化竟谁主。今古无奈何，悲歌徒自苦。
答客
宋祁（宋代）

贱子空虚甚，何烦跪自陈。
摧藏不鸣雁，排迮后来薪。
栉短三秋发，途奔四海尘。
安能得所欲，况是数奇人。
念奴娇 甲寅九日追感京洛旧游怅然成咏
陈维崧（清代）

无枝乌鹊，记前年此日，翻飞京阙。曾预群公萸酒宴，玉佩珠袍齐列。

白月千门，青天万帐，笳盖真轩豁。彭城南郡，坐中多少人物。

今夜故国荒原，长江怒浪，悲啸鱼龙发。生怕西风吹破帽，我有鬓丝新雪。

何处登高，无人送酒，俗煞重阳节。纵然高望，战旗一片明灭。
谅公洞庭孤橘歌
顾况（唐代）

不种自生一株橘，谁教渠向阶前出，不羡江陵千木奴。

下生白蚁子，上生青雀雏。飞花檐卜旃檀香，

结实如缀摩尼珠。洞庭橘树笼烟碧，洞庭波月连沙白。

待取天公放恩赦，侬家定作湖中客。
呈郭峡州二首
赵蕃（宋代）

乡来识面苦无因，今日升堂叙所亲。
岂爱潇湘为隐地，故嗟伊所涴风尘。
周程授受源流远，广受声名物望均。
诏旨已闻班郡绂，徵书看即动蒲轮。
湖山十咏
王希吕（宋代）

石罅微泉咽浅沙，沙头细草换年华。
疏篱酒旆管春事，倚马短檐梅著花。
和元遗山太山古句
王奕（元代）

我来拜邹鲁，舟过歌凤台。登峄仰东蒙，自谓高矣哉。

及登东山顶，天级真难阶。河渎走罅漏，嵪陵塌埏垓。

己大物自小，夙学得所谐。圣贤分地步，高下随其材。

于道既有觉，沿崖剔碑苔。七十二君者，谬迷良可哀。

王侯鬨蚁穴，休王滋无涯。三千六百期，治忽知几回。

悠哉身后史，聊尔生前杯。大块囿躯壳，客气行风雷。

神功一收敛，非去亦非来。试出亭毒表，岱峰赤微埃。

安得铁柄帚，埽尽兀突堆。上下一无极，释然畅虚怀。

平明下山去，天门挂芒鞋。金童玉女夹道迎，鸾铃凤翟红云开。

道逢明复与守道，拊肩携手歌崔嵬。谓予如欲看白日，请骑黄鹄同上无色空界外。

苍梧帝子正与彼，倏忽混沌高卧真蓬莱。
梅花
陈献章（明代）

草木自有性，湖山更乞灵。冰霜仙骨瘦，桃李世情腥。

惹袖香全别，和羹子未青。未须携铁笛，吹月上湖亭。
次韵答荆南王君行见寄七首 其五
项安世（宋代）

美人读易见三圣，恍惚不堕老与关。菰蒲中士有如此，使我日日望龙山。
访毛西河太史留赠
刘正谊（清代）

充栋书成自不刊，频年握椠暑兼寒。鲁鱼舛后多釐正，秦火焚来尽补残。

画舫两湖明月共，篮舆十里好山看。感施馀论沾荒帙，白苇黄茅足改观。
偈颂一百零二首 其三十五
释绍昙（宋代）

有一物，黑似漆，常在面门出入。骑声盖色，妙密中险崖。

倒用逆施，险崖中妙密。三世诸佛远之愈亲，白牯狸奴得之转失。

法华不惜眉毛，为汝当阳拈出。夭夭矫矫，粼粼皴皴，将谓南山鳖鼻，却是天台楖𣗖。
失调名
秦观（宋代）

粽团桃柳，盈门共垒，把菖蒲、旋刻个人人。
柳梢青（赠张丞）
侯置（宋代）

小院轻寒，酒浓香软，深沈帘幕。我辈相逢，欢然一笑，春在杯酌。

家山辜负猿鹤。轩冕意、秋云似薄。我自西风，扁舟归去，看君寥廓。
山斋
丘葵（宋代）

草色苔痕挟雨骄，山齐一巷似渔樵。
三叉路口时时犊，一曲溪流片片桥。
风木参差泉上庙，烟帆来往海西潮。
飘然忽起云间想，白鹤高飞不可招。
书事
戴复古（宋代）

两揆新当国，三边未解兵。
吾君极勤俭，天下望升平。
春雨随时下，福星连夜明。
寒儒卜天意，对酒百忧轻。
西爽
华岳（宋代）

客子东南不著家，主人北里恣豪奢。夜深常倩月移竹，春老不烦风扫花。

暮雨送凉归枕簟，夕阳留客赋烟霞。何时执手阑干外，同把功名誓镆铘。
赋王立之承奉园亭 漱醉亭
释道潜（宋代）

潭潭百尺井，汲引鸣飞澜。惊回午醉客，一漱齿颊寒。
霓裳中序第一 丙午二月二日，苦雨凄风，饶有春意
王闿运（清代）

凄凄半月雨。做尽春愁无处诉。帘外泼寒处处。只柳眼啼烟，杏腮笼雾。

寒鸦报曙。听几声，萧瑟如许。谁知我、酒边诗里，别有咏花句。

芳树。艳阳潜度。且引起、玉钩金缕。花朝刚是小雪，尽放春来，莫教天妒。

眼前骢马路。怕他日、天涯又去。还分付、暖香眠鸭，好在绣帏护。
官舍阻雨十日涌出闷成五绝呈徐判部
刘过（宋代）

学弄笔头儿戏事，风流眼底亦无之。
汪孙已往周洪没，本分作家今是谁。
赠紫岩潘庭坚四首 其二
白玉蟾（宋代）

得君四律诗，何啻百木难。我老非田光，何以酬燕丹。

俯挹流泉漱，仰把青天看。绛阙遥相期，莫待琼花残。
寄公卷
吴则礼（宋代）

荻花枫叶秋江晚，底事扁舟不肯留。
浊酒共沽清夜月，空余小字落沧洲。
过缙云县
周长发（清代）

瀑布洒面吹凉风，乱山一线通人踪。低头偏仄入崖谷，惟见峡猿石鼠叫号腾掷攀虬松。

嶂回涧绝十步九顾疑无路，浮岚杳霭春濛濛。劈开县门两扇窄，疑是鬼𨖐非人工。

更见残碑断碣埋没荒榛下，漫漶字画难锼穷。自笑一官类幺么，天遣堕落层岩中。

身邻虎豹踏蛇蟒，青磷黑箐蜀道之难将毋同。饥驱真觉性命贱，又东五百里入冯夷宫。
送王仲章归乡时均辅在北
曹义（明代）

琴书收拾促归期，正值严冬雪后时。月冷关城鸡唱早，霜寒驿路马行迟。

心悬蓟北思严训，梦入江南念母慈。此去鹏程知有日，莫同斥鴳困藩篱。
和蹇受之 其三 醉
徐积（宋代）

醉乡恍惚在空虚，若论真恬世所无。坐客任贪清者圣，今人何作古之愚。

宜教侧帽穿花过，更好敲门趁月沽。谁似陶潜最潇洒，篮舆归去不须扶。
赋张舍人抱啸堂五首 其三
姜特立（宋代）

不拥吴姝与赵姬，不笺尔雅作书痴。只今抱膝缘何事，北望中原有所思。
待旦
苏轼（宋代）

梦破山骨冷，扶桑未放晓。
披衣坐虚堂，缺月犹皎皎。
扬泉漱寒坐，激齿冰雪绕。
百体喜坚壮，万象觉情悄。
簪履事朝谒，神魂飞窅渺。
龛灯蚌珠剖，炉穗玉绳袅。
浮念恍已消，真庭谅非杳。
须臾霁霞起，赫奕射林表。
高树引凉蝉，深枝啅栖鸟。
二虫彼何为，逐动自纷扰。
悠悠天宇内，岂复论大小。
覆盎舞醯鸡，浓昏恣飞绕。
定知达观士，方寸常了了。
世无陶靖节，此乐知者少。
送觉兴上人归中条山兼谒河中李司空
贾岛（唐代）

又忆西岩寺，秦原草白时。山寻樵径上，人到雪房迟。

暮磬潭泉冻，荒林野烧移。闻师新译偈，说拟对旌麾。
春寒慰瓶中杏花
马治（明代）

玉瓶春水晓犹添，红萼无言对卷帘。
莫为桃花翻自恨，梅花时节更清严。
梅花四首
袁燮（宋代）

寒花得水或成仙，体素含香亦可怜。
韶嫩有余清不足，此花独步信无前。
游枋口 其二
孟郊（唐代）

耸我残病骨，健如一仙人。镜中照千里，镜浪洞百神。

此神日月华，不作寻常春。三十夜皆明，四时昼恒新。

鸟声尽依依，兽心亦忻忻。澄幽出所怪，闪异坐微絪。

可来复可来，此地灵相亲。
无俗念 喜翁山移家白门
龚翔麟（清代）

罗浮道士，忽携家、直傍秦淮卜宅。绿齿年来应踏碎，倦向天涯为客。

选得閒房，青溪柳外，偕隐荷衣襞。蛮烟瘴雨，岭梅何处消息。

犹记通潞亭阴，红莲小幕，曾伴朱龄石。最爱九歌诗句好，酒后长吟近律。

泛梗谁期，逢迎恰在，桃叶秋江北。柴门定对，蒋山朝暮凝碧。
他山之石
袁燮（宋代）

他山之石能攻玉，诗人此意宜三复。
莫嫌山骨太坚峭，足使国三充韫匮。
磨砻砥砺功日新，圭璧琮璜光可烛。
人生行已良独难，昼夜营营昏利慾。
欲为全德古君子，莫弃忠规甘诌曲。
忠规未必皆我友，言是人非亦可录。
彼虽蒙蔽不自知，察人过差穷隐伏。
圣人閫域未易到，责我谓我追遐躅。
观渠待我最深厚，我听其言当佩服。
端知良药苦难堪，已我沈疴功甚速。
古人闻过每欣喜，要令忠告来相续。
今我昏怠不自强，逆耳阔疎亲软熟。
嗟予示免世俗病，每读古书知不足。
今朝偶诵攻玉诗，从此闻善三薰沐。
送微文章
释重顯（宋代）

双莲亭上送行客，菡萏清香散秋色。
野兴断山云片高，孤影澄秋月华白。
希声险绝堪谁知，大道机存曾未可。
纵闢天常立下风，安教类变丛流火。
君不见梁兮阖国难滞留，千古遗恨空悠悠。
君又不见魏兮小桂生寒翠。一花对雪开无休。
微禅亦并联芳驾，德星文星仰萧洒。
物外情深不等闲，环中趣别非轻舍。
相访從容为我言，屈指多求更何者。
读老子
方翥（宋代）

且柅流沙青犊车，葱葱佳气满城闾。
白头不解家人语，狂学司空城旦书。
禅人并化主写真求赞
释正觉（宋代）

石上足蟠，人间念乾。
秋生眼角，喜入眉端。
丘壑之身心磈磊，丛林之肝胆衰残。
澗月依稀，夜霜濯磨而气韵清白；岩松偃蹇，
朔雪湔洗而精神翠寒。行脚屦败，
住山篾宽。点著破灶堕，
呼回倒刹竿。光阴催促三眠茧，
风雨扪摩百战瘢。影像受鉴，
音声度垣。寂默髑髅眼，
光明赤肉团。云锦舒春兮华容光燄，
潮雷卷雪兮海口波澜。挂拂之喝，
拄杖之窜。胡饼馒头有变通而绍祖供职，
莲华荷叶没科臼而说禅判宦。相随学步，
莫似邯郸。
读易彻章呈濠乐主人
丘葵（宋代）

侬是寒江独钓人，曾偕樵叟见羲文。
当时也似吞三画，今日翻难说七分。
萱草不堪濒外望，梅花岂是野中群。
解颐一笑明年事，未别先愁日暮云。
寄题方机宜稚川恕斋
黄公度（宋代）

恕斋且袖经纶手，他日能容吏吐茵。
四壁琴书供宴坐，一言佩服要终身。
襟怀但令有馀地，刀笔从教不若人。
想得清尊及闲暇，宾僚相对面生春。
商山四皓赞
释道璨（宋代）

橘大天地窄，眼高秦汉小。
一片隐沦心，商山青未了。
和崔公度家风琴八首
王安石（宋代）

帘幕无风起泬寥，谁悲精铁任飘飘。
随商应角知无意，不待歌成韵已消。
次韵李石桐山人夜坐闻远水声
金逸（清代）

何处发空响，迢迢远水声。窗虚来断续，风定去分明。

过石藓花冷，到溪鸥梦清。夜阑浑不寐，倾听道心生。
述字迴文偈七首
宋太宗（宋代）

{上缺}留希佛背生。
上大望州钻天三里 其一
王十朋（宋代）

身到猿啼百尺头，更言前有鹘孙愁。试于大望山头望，望见人间是峡州。
送王舍人赴明州过阙二首 其一
王庭圭（宋代）

紫泥初出大明宫，端为朝廷知弱翁。平地便开丞相府，乌台先弱玉花骢。

一时治行无前辈，共喜君王记自公。暂假双旌临近辅，聊观海日正曈昽。
千金装桂楫
沈鍊（明代）

千金装桂楫，来往五湖滨。寄谢长安客，空劳车马尘。
挽故山东大方伯刘萝径先生四律 其四
邓云霄（明代）

封禅书成草未焚，岂无汉使索遗文。一抔已瘗生花笔，五色还留护垄云。

赋就大招空吊影，眠归长夜竟沉醺。休言地下词坛寂，才鬼诗仙总属君。
挽姚循州
刘克庄（宋代）

太息龙川守，专城美绩传。
方闻歌叔度，俄有谤文渊。
旧府黄茅外，新丘紫帽边。
二姚俱已矣，怀昔一恓然。
石港高侯见遗雏鹤辄成十五韵
刘弇（宋代）

我生好鹤乃天性，得自高侯非所祈。啄插锥芒初颖脱，顶埋丹颗未依稀。

亲携窃笑髡笼返，细看恐先乔舄飞。三岛梦魂迷晓色，九秋舞影怯霜威。

长哦自异晨乌啅，瘦骨全胜野雀肥。无迹可寻华表旧，有程应想洞天归。

精神潇洒元非俗，饮喙安閒似见几。载以画船休觖望，浴之野水好生辉。

汉宫旧拂仙入掌，辽海今看羽客衣。勿为稻粱生健羡，第令鸡鹜许投依。

鸣皋不隔高骞志，截胫初忘过分讥。夜砌行闻清露警，午窗终伴醉棋围。

右军鹅谩誇真赏，海客鸥空骇暗机。烟月此生真不负，蓬茅他日肯相违。

片心便拟成高谢，骑去扬州弄晚晖。
绕佛阁 由剑池循石磴上至平远堂侧觅径复折而下至小武当有奇石纵横林立伫眺久之
陈维崧（清代）

岭欹栈仄，循壁俯瞰，潭子深黑。风起涛涌，此身几被，包山老龙风。

古苔绣蚀。腾掷直上，霜磴如拭。高处奇绝。旷望邓尉，支硎翠螺滴。

暂息塔铃侧，又蹈虚空临不测。藓滑境危，盘盘深曷极。

见老树槎牙，三两离立。雨淋风裂。似猱狖须髯，作烂铜色。

忽颓唐、化为奇石。
我策我马寄王介甫
王令（宋代）

井则有泉，渴者俯之。
燎之阳阳，寒者附之。
君子则高，吾则仰之。
庆元二年皇后册宝十三首
佚名（隋代）

金晶丽辉，壁叶含春。
赞夏之翼，绎虞之婝。
乐序韶亮，礼文藻新。
辟公相成，物采彬彬。
早发宁远沿河取路投松山
鄂容安（清代）

星斗稀疏残夜留，晓来晴景满瀛洲。重山深处一黄蝶，大海中间双白鸥。

破雾有人驰驿骑，临流无客钓清秋。台边怪石供间眺，烟火微茫向远投。
乱后春日途经野塘
韩偓（唐代）

世乱他乡见落梅，野塘晴暖独徘徊。
船冲水鸟飞还住，袖拂杨花去却来。
季重旧游多丧逝，子山新赋极悲哀。
眼看朝市成陵谷，始信昆明是劫灰。
题董邦达山水十二幅 其十 亭皋秋霁
弘历（清代）

云收气霁恰秋初，徙倚孤亭眄碧虚。最是胸中消芥□，长空无尽意还如。
咏古八绝 其八 文谢异时
郭之奇（明代）

孤臣生死总堪悲，文一时兮谢一时。未得黄冠方外去，先题处士墓前碑。
少年行 其一
李云龙（明代）

万里辞家出塞垣，五原兄弟竞交欢。吴钩上有仇人血，解向尊前笑共看。
谢池春 和孙夫人韵
吴瑛（清代）

一寸芳心，怎著许毫烦恼。倩霜毫，闲愁自草。千缕幽怀，恨不能毫告。

想东君、也应知道。

海角天涯，甚日始同欢笑。论功名，封侯信杳。折梅逢使，寄陇头应早。

休相负、故园春老。
菩萨蛮·冥濛秋夕溥清露
张孝祥（宋代）

冥濛秋夕溥清露。玉绳耿耿银潢注。永夜滴铜壶。月华楼影孤。佳人纡绝唱。翠幕丛宵上。休劝玉东西。乌鸦枝上啼。
黔山 其三
黄安涛（清代）

飞云与牟珠，奇幻两擅胜。偶因介通衢，遂尔引游兴。

轩舆镇阗骈，诗什竞持赠。如彼入世人，一例务圆应。

傥教锁烟霞，搜奇恐难罄。安得谢客儿，一一凿荒磴。
访寂上人不遇
皮日休（唐代）

何处寻云暂废禅，客来还寄草堂眠。桂寒自落翻经案，

石冷空消洗钵泉。炉里尚飘残玉篆，龛中仍锁小金仙。

须将二百签回去，得得支公恐隔年。
次韵贺邱国镇致仕
林光朝（宋代）

桃花流水是家乡，洛下才名四十强。
自有赤松堪辟谷，那能白首更为郎。
案头贝叶忘言久，江上莼羹引兴长。
解后却成香火社，好将诗句细商量。
送十三郎赴尉汉阳二首
曹彦约（宋代）

此地关情久，淳庞好士民。
向来同患难，今历几秋春。
彩棒迎新尉，绨袍说旧人。
为言昌谷老，寄语益相亲。
晓物吟
邵雍（宋代）

晓物情人为晓事，知时态者号知人。
知人浅后却成害，晓事过归还不淳。
铅锡点金终是假，丹青画马妄求真。
奈何近世人多爱，恶紫之心殊未申。
偈
释海印（宋代）

道本无为，法非延促。
一念万上，千古在目。
月白风恬，山青水绿。
法法现前，头头具足。
祖意教意，非直非曲。
要识文庐陵米价，会取山前麦熟。
巴东舟中
孔祥淑（清代）

猿啼两岸夕阳催，江上何人赋落梅。山影漫随烟霭去，钟声时杂雨风来。

鸟穿叠嶂阴云合，舟入重岩石壁开。到此蓬莱知不远，我今新自蜀东回。
白水丹丘
林以良（明代）

欲觅仙踪何处所，碧流山外有灵修。共听鸣涧惊风落，谁向悬梁步月游。

炼石已无前日灶，烧丹尚有昔时丘。空馀芳草年年绿，未信长生在此求。
立秋后一日登中岩寺步宋人张方韵
陈是集（明代）

何处秋风夜转蓬，客思缥缈静闻钟。笙吹石磴俨仙子，钥扣梵林逗远峰。

鱼自亲人添俗唤，珠还额佛漫留踪。髯翁现偈兼泉涌，滴滴醍醐想玉容。
玄堂八景为罗大参题 其二 上涌烟村
黄佐（明代）

烟树横一抹，微茫混天色。林疏见夜灯，点点讶奎壁。
城中怀山友
齐己（唐代）

春城来往桃李碧，暖艳红香断消息。

吾徒自有山中邻，白昼冥心坐岚壁。
秋寺
黎恂（清代）

征雁飞飞塔上头，深藏兰若地清幽。半林落叶荒山路，一杵疏钟冷寺秋。

僧杖乍归云满钵，佛镫初上月当楼。行将看菊来禅榻，静诵《楞严》学比丘。
和读苏武李陵司马迁传 其一
赵希逢（宋代）

不爱其身过易于，尽判一死外无馀。麒麟阁上没公议，却把芳名最后书。
偈颂十二首
释安永（宋代）

甚生标格，与麽奇特。
甚生标格，如是富贵。
未离兜率降王宫，天上人间无比类。
万国来朝仰圣明，南山又见添苍翠。
闻徐右史暴亡
区仕衡（宋代）

议论风生神采端，一身不保更论官。
泉台此恨谁能诉，雪涕空山白日寒。
兵乱寓小巷中作
吕本中（宋代）

城北杀人声彻天，城南放火夜烧船。江河梦断不得往，问君此住何因缘。

窜身穷巷米如玉，翁寻湿薪媪爨粥。明日开门雪到檐，隔墙更听邻家哭。
道旁石榴花
杨万里（宋代）

待阙南风欲炷香，东风打并住西堂。
石榴已著乾红蕾，却问春归有底忙。
和郭功甫游采石
李之仪（宋代）

卒岁愔愔无地雪，三首新诗报明发。使君近作采石游，胜践传闻惊久缺。

亢阳便有欲雪意，和气先期振岩穴。想见旌旗锦绣张，如从元君朝北阙。

后携一老何奇哉，朱颜鹤发超尘埃。噭呼江上来席上，迤逦万古随云开。

骑鲸仙人不敢避，玉镜台郎俄复回。分明月下遇赏叹，将军新自天边来。

逡巡落笔轰春雷，落花乱点荒池台。沈埋蓁莽见一旦，名高此地真当才。

从来不许说前辈，寄声鱼鸟休惊猜。直疑乘槎叩月窟，又若登临望天台。

酒行已彻更须酌，醉倒宁辞无算杯。卓然一段极则事，遣我击节因谁催。
赠曦上人二绝句 其二
王庭圭（宋代）

寺倚村南涧水开，终年行脚看山回。卢仝欲洗尘埃渴，入寺却愁曦未来。
故太恭人董氏挽词五首
杨万里（宋代）

谁别夫人孝，惟天与病姑。
每云吾妇在，底用别人扶。
愉色春相似，弥年倦更无。
苍苍不汝报，种黍定生菰。
送陆郎中赴阙
罗隐（唐代）

幕下留连两月强，炉边侍史旧焚香。不关雨露偏垂意，

自是鸳鸾合著行。三署履声通建礼，九霄星彩映明光。

少瑜镂管丘迟锦，从此西垣使凤凰。
送管通政汝济奉使秦中兼过家候母
林文俊（明代）

晓日争看汉使旌，衣冠祖饯欲倾城。回瞻北极心应恋，归见终南眼倍明。

驷马今过题柱处，关人旧识弃繻生。倚门应念亲头白，不独归为昼锦荣。
西窗晚眺
陈藻（宋代）

两年无事坐窗间，数尽西边不老山。
薄暮忽迷云与树，惊来乍见别峰峦。
书感
陆游（宋代）

我欲哭穷途，所惧世俗惊，出门复入门，掩泪且吞声。
唐虞邈难继，周孔不复生，承学百世下，我辈责岂轻。
杨墨斥已殚，释老犹纵横，拔本塞其源，力尽志未平。
吾道如曒日，薄食终必明。
一木虽独立，可支大厦倾。
夷风方变夏，孰能作长城？卓哉易箦公，垂死犹力行。
禅人并化主写真求赞
释正觉（宋代）

形声幻为，闻见智随。
自然出碍，平等何疑。
莹明而绝累，圆应而无疵。
而今问你，且道是谁。
重阳不见菊次诸公韵 其六
朱翌（宋代）

西风吹露斝，晴日驾香舆。羡彼根茎茂，怜予齿发疏。

功成身老健，重味笑轩渠。甘谷谁能汲，瓶罂走莫徐。
山中病后作
李山甫（唐代）

卧病厌厌三伏尽，商飙初自水边来。高峰枯槁骨偏峭，

野树扶疏叶未摧。时序追牵从鬓改，蝉声酸急是谁催。

云门不闭全无事，心外沈然一聚灰。
题禅窟兰若
陈季卿（唐代）

霜钟鸣时夕风急，乱鸦又望寒林集。

此时辍棹悲且吟，独向莲华一峰立。
散庵即事
赵蕃（宋代）

屋冷频添火，窗深远炷香。
荆榛白堕境，杖履黑甜乡。
晚日谁云短，閒身得暂长。
畏人成免俗，治药屡传方。
百字令 其四 秋风赠叶守戎锦舫
黄钧宰（清代）

浮生可笑，似萍踪絮影，无端去住。两地绵绵吹不断，剩有一丝情绪。

木叶惊寒，河梁惜别，有意无言处。萧萧飒飒，一齐向我奔赴。

料是千古英雄，生前抑郁，浩气含馀怒。激荡柔情成壮志，要使才人早遇。

千里蓬瀛，一帆云水，此意休孤负。从兹破浪，马当定有神功。
燕居
员兴宗（宋代）

今我非故我，行禅坐亦禅。送风当八面，一钵老三川。
同吴仲退周南翁登法云寺志上人流玉阁
黎廷瑞（宋代）

偶与幽人期，颇惬沧洲趣。
岚影倒虚碧，天光澹晴素。
烟横双鹭起，水落孤帆度。
凭阑足清眺，隐几得玄悟。
顾兹半日閒，媿彼经年住。
更迟雪中来，临风看琪树。
上建王生辰 其四
史浩（宋代）

下客曳长裾，薄技奚所奏。唯有六经腴，王心本研究。

方瞳秋月明，绿发寒松茂。天子历无疆，王亦千万寿。
题宝积寺
方云翼（宋代）

暂脱尘闉马足埃，僧窗高卧白云堆。
青山影里春酲解，黄鸟声边午梦回。
坐懒且推书册去，吟清时唤茗瓯来。
要知门外无车辙，十日新生一迳苔。
过雉山 其一
邹浩（宋代）

客睡当年托雉山，杜鹃声切枕难安。今朝归向山头过，不见杜鹃空梦残。
答刘诚本寄赠墨桧色竹二轴
刘崧（元代）

惨惨墨株龙首蜷，离离翠竹凤毛鲜。一时妙笔能兼致，千古清毛有永传。

沧海钓鳌谁是客，银河载石故能仙。相思无那濠梁兴，却望空山忆往年。
上冬日田园杂兴十二绝自晨至午，起居饮食皆
范成大（宋代）

菜市喧时窗透明，饼师叫後药煎成。
闲居日出都无事，惟有开门扫地声。
赞碎金
沈传师（唐代）

墨宝三千三百馀，展开胜读两车书。人间要字应来尽，呼作零金也不虚。
山居首夏十首示外孙陈祖兰 其二
李祁（宋代）

前年新觅数株梅，移向庭前手自栽。惆怅近来风土薄，殷勤难得一枝开。
南乡子·庆前冈周氏旌表
辛弃疾（宋代）

无处著春光。天上飞来诏十行。父老欢呼童稚舞，前江。千载周父孝义乡。
草木尽芬芳。更觉溪头水也香。我道乌头门侧畔，诸郎。准备他年尽锦堂。
春怀六首怀方侯也 其五
孙绪（明代）

古有阳亢宗，催科考下下。迢遥千载馀，谁是同心者。

村落肆追千，庭堂事楚槚。穷途哀哭声，肯念鳏与寡。

平生悬河辨，遇事噤如哑。块然坐书堆，独有泪盈把。
有怀寄二林
舒岳祥（宋代）

去矣两黄鹄，归与一老翁。
秋虫阴雨里，夕鸟水云中。
今古唯愁在，乾坤总幻空。
诗成无寄处，沙上伫来鸿。
故南阳夫人樊氏挽歌
王维（唐代）

石窌恩荣重，金吾车骑盛。将朝每赠言，入室还相敬。

叠鼓秋城动，悬旌寒日映。不言长不归，环佩犹将听。
丰山怀古
元好问（金朝）

丰山一何高，古屋苍烟重。
开门望吴楚，鸟去天无穷。
连山横巨鳌，白水亘长虹。
川原郁佳气，自古南都雄。
炎精昔季兴，卧龙起隆中。
落落出奇策，言言揭孤忠。
时事有可论，生晚恨不逢。
汉贼不两立，大义皎日同。
吴人操等耳，忍与分河潼。
夺操而与权，何以示至公。
一民汉遗黎，尺地汉故封。
守民及守土，天地与相终。
不能禦寇雠，顾以寇自功。
既异鸿沟初，又非列国从。
一券捐半产，二祖宁汝容。
端本一已失，孤唱谁当从？
至今有遗恨，庙柏号阴风。
旧闻清泠渊，天籁如撞钟。
山径野人语，诞幻欺孩童。
开元有乱阶，鹿饮温泉宫。
黄猿何为者，乃尔能啸凶。
乾坤之大音，久郁理当通。
清箱旦夕落，伫尔惊群聋。
九头纪五龙纪
郭之奇（明代）

九州分立，五德分行。其亲其长，居方所成。
寒食日答李公择三绝次韵 其三
苏轼（宋代）

巡城已困尘埃眯，执扑仍遭虮虱缘。欲脱布衫携素手，试开病眼点黄连。
减字木兰花·世间药院
陈瓘（宋代）

世间药院。只爱大黄甘草贱。急急加工。更靠硫黄与鹿茸。鹿茸吃了。却恨世间凉药少。冷热平均。须是松根白茯苓。
送潘景参赴利路帐干
赵师秀（宋代）

蜀道如天远，携家难计程。
不从三峡过，免听几猿声。
戌密野花少，栈虚山雨鸣。
同年同寂寞，此去子成名。
有怀雪堂旧游 其一
李彭（宋代）

雪堂杨柳三五株，堂里先生万世无。伐树何人成粪土，如闻筑屋复栖乌。
西□
郭祥正（宋代）

远近皆僧刹，西□八九家。
得鱼无卖处，沽酒入芦花。
由南港入暖暖庄口号
林占梅（清代）

瓦屋茅檐傍水滨，家家织竹自成邻。村童夹道随看马，野老攀舆笑款人。

高下园田皆沃土，纡回溪涧自通津。乡风到处争延致，礼貌依然古处纯。
次韵学士重阳雪中见招不赴前后十六首
洪皓（宋代）

七稔艰难不敢陈，行藏且问蓐收刘。
远来岂为谋身事，久执无缘而国宾。
妄意合成同晋楚，羞言著节继苏辛。
哀哉庾信江南赋，闷读频移玉座春。
端午日帖子词 皇后閤五首 其四
孙觌（宋代）

浴兰同故事，戏草楚遗风。不是天家意，勤劳念女红。
和桃巷吏部用鄙韵三首 其二
林希逸（宋代）

袖疏曾将紫闼排，山今排闼送诗来。试评藜杖为吹火，何似麻衣共拨灰。

濠上鯈鱼真乐也，山梁雌雉信时哉。只愁驱上蒲轮去，不许笺天强乞骸。
故汉嘉太守礼院学士张公挽诗 其一
韩维（宋代）

奏赋先多士，雠书并列仙。荣归衣屡锦，高议蕝尝绵。

料寇流言止，安民善颂传。凭谁持絮酒，一酹蜀山前。
夜泊螺山大雨不克谒王子寿丈怅然赋诗
张祖同（清代）

薖园咫尺隔惆怅，客里轻舟泊洞庭。独夜雁归天漠漠，孤洲风洞雨冥冥。

别来魂梦江湖阔，老至诗歌涕泪零。清晓推篷一回首，楚天犹近少微星。
七夕
宋白（宋代）

纤吹浮云荐，非因散巧楼。
灵俦不可觌，仙溪泛悠悠。
挽吴尚书三首
吴芾（宋代）

奇才从古少，厚德独公全。
克己强为善，虚心乐荐贤。
立朝忠贯日，谋国力回天。
阅世虽多故，胸中固湛然。
臣得请致政赴阙谢恩脩觐礼成回归西洛感恩恋圣情激于中谨成五言十二韵诗一首斋沐缮写上进
文彦博（宋代）

遭时方筮仕，涉道未逢源。四纪叨荣禄，三朝忝圣恩。

华颠固一节，厚载托孤根。得谢缘矜老，求全愧达尊。

懋官非尚德，进秩玷维垣。海纳推涵育，天容示保存。

赐筵临黼座，别旨釂金樽。献替刍词拙，详延玉色温。

云章训深厚，日接宠便藩。穆穆辞宸扆，迟迟去国门。

恋深惟有涕，感极却无言。誓竭忠勤志，书绅戒子孙。
赠窦十九（时公车待诏长安）
崔峒（唐代）

灵台暮宿意多违，木落花开羡客归。江海几时传锦字，

风尘不客化缁衣。山阳会里同人少，灞曲农时故老稀。

幸得汉皇容直谏，怜君未遇客人非。
藏芸轩为陈惟德赋
凌云翰（元代）

曾见茅堂映德星，难兄难弟总穷经。春藏芸草将除蠹，夜剪灯花不聚萤。

好效茝兰同作佩，宁知黍稷独非馨。年来更得康成学，书带丛生绿满庭。
送赵从善少卿将漕淮东
范成大（宋代）

玉笋风标右汉廷，起家聊直使车星。
古业将相多头黑，此去功名尚鬓青。
披草两年南北巷，折梅明日短长亭。
门前车辙从今少，寂寞柴荆且暂扃。
赠{上付下心}师
王周（宋代）

水中有片月，照辉婵娟姿。
庭前有孤柏，竦秀岁寒期。
坚然物莫迁，寂焉心为师。
声发响必答，形存影即随。
雪花安结子，雪叶宁附枝。
兰死不改香，井寒岂生澌。
晨鑪烟褭褭，病发霜丝丝。
丈室冰凛冽，一衲云离披。
顾此名利场，得不惭冠绥。
池上小集
汪芑（清代）

病起好酬鸡黍约，崦西头是屋东头。豆棚瓜架偏宜雨，柳陌菱塘易得秋。

鸥梦不离湖上棹，蝉声多傍夕阳楼。市嚣输与柴门迥，无数溪山供卧游。
和康节三诗·听琴
刘黻（宋代）

何人不爱琴，难听是真声。
急雨蓬中过，流泉石底鸣。
忧时身欲瘦，历处梦犹惊。
拟续昌黎操，冷冷写此情。
同沈守劝农十首
陈造（宋代）

共扶翁媪看行轩，亦有娉婷立道边。
侵鬓黛眉唇浅注，铅珰匀莹茜裙鲜。
夏景 其一 衣冷欲装绵
刘辰翁（宋代）

老厌人间热，单衣就冷泉。不知清到骨，故欲转装绵。

萝月满襟清，松风半臂仙。顿疏桃竹莹，拟就柳花眠。

倚倦思燕玉，全生愿蜀毡。温汤无去路，搔首听潺湲。
再次前韵
张扩（宋代）

梅花声名降百花，蜡梅后出亦世家。真香不多护以蜡，玄官风世无长物。

瀛洲阁老圣得知，不解藏锋屡作诗。君不见大苏曾赋黄千叶，岁晚无胶续弦绝。

君今颇陋饭颗山，枕上冥搜那得眠。想应不妨花归去，开处韩郎有新句。

浅黄官样苦撩人，此事从来合付君。我亦评花太僭越，不问吞针与齧钵。
未央风
王建（唐代）

五更先起玉阶东，渐入千门万户中。

总向高楼吹舞袖，秋风还不及春风。
为织女赠牵牛诗
颜延之（南北朝）

婺女俪经星，姮娥栖飞月。惭无二媛灵，托身侍天阙。

阊阖殊未晖，咸池岂沐发。汉阴不夕张，长河为谁越。

虽有促燕期，方须凉风发。虚计双曜周，空迟三星没。

非怨杼轴劳，但念芳菲歇。
西湖
林昉（宋代）

小舫撑春花浪香，第三桥底弄晴光。
吟边飞起轻鸥片，十里天风舞绿杨。
鹧鸪天 青溪
庄棫（清代）

九曲青溪一叶舟。山围潮打自风流。西园公子名无忌，南国佳风字莫愁。

溪上住，水边讴。往时歌舞已都休。新来识得相思苦，说起相思不自由。
春尽日闻莺
孙七政（明代）

正愁春去对春风，忽听莺啼碧树丛。
无数飞花向帘幕，将愁尽入一声中。
醉中看花因思去岁之任
薛逢（唐代）

去岁乘轺出上京，军机旦暮促前程。狂花野草途中恨，

春月秋风剑外情。愁见瘴烟遮路色，厌闻溪水下滩声。

不辞醉伴诸年少，羞对红妆白发生。
临江仙（代作）
戴复古（宋代）

误入风尘门户，驱来花月楼台。樽前几度得徘徊。可怜容易别，不见牡丹开。

莫恨银瓶酒尽，但将妾泪添杯。江头恰限北风回。再三相祝去，千万寄书来。
雪
释居简（宋代）

集霰夜才分，缤霏晓更零。未乘风洒洒，先挟雨冥冥。

窗失三更黑，山无一寸青。有船非剡棹，谁去扣吟扃。
再次韵
高斯得（宋代）

神仙不求三朵花，颜色不求阴丽华。
但愿时清风日好，娱此无裘痴钝老。
花光云锦柳麹尘，买春不用孔方兄。
止过寂寂还寂寂，有弟有弟远方集。
客来我常为段干，长恐高卧惊袁安。
踉蹲开门门措指，为见阿同无量喜。
阿同尔来新诗多，句法不减水部何。
盎然醺人如酒美，梦回牙颊闻余旨。
我诗端如食小鲜，间而八珍徒赧然。
掀髯浩歌不能止，酒酣一麾铁如意。
高楼捶碎谪仙狂，茫茫宇宙隘而妨。
手捋虎须终不悔。谪仙与我如龚隗。
寄穆考功兼简石给事 其三
王世贞（明代）

故人有羊角，一疏忤龙鳞。生死交情在，行藏世事频。

还将孤愤意，俱付耦耕人。倘遇栖栖者，春风指问津。
点绛唇
朱埴（宋代）

绣被鸳鸯，宝香熏透蔷薇水。枕边一纸。明月人千里。

宿洒初醒，全不忺梳洗。抬织指。微签玉齿。百色思量起。
暮春喜晴
释通炯（明代）

草青沙白竹林幽，杖锡行歌纵远游。荒径湿云迷腊屐，小溪新水涨鱼舟。

花枝袅袅惊蝴蝶，荷叶团团起鹭鸥。回首杳然尘世外，坐忘天地一蜉蝣。
中元约玉川于次日游北山玉川以事不往夜闻风雨大作予亦兴索感赋
保禄（清代）

清夜转危坐，孤亭酒半醺。可怜一片月，隔断万重云。

两地风兼雨，相思我与君。青山空有约，几负鹿麋群。
县斋秋晚酬友人朱瓒见寄
罗隐（唐代）

中和节后捧琼瑰，坐读行吟数月来。只叹雕龙方擅价，

不知赪尾竟空回。千枝白露陶潜柳，百尺黄金郭隗台。

惆怅报君无玉案，水天东望一裴回。
再和除字韵
林希逸（宋代）

洛下玄功须究意，人间杂念早消除。才情向老无多许，梦觉何消解一如。

失马塞翁云得马，数车柱史论无车。浮生宠辱浑閒事，胜负真如射㩉鱼。
和吕与叔观耤田三绝 其二
张舜民（宋代）

奉常别后青衫窄，刺部归来白发多。眼看汤孙宜黍稌，愧无才力继猗那。
造桥道者并诸化土写求 其三
释慧空（宋代）

咄这老冻齈，是甚么面孔。似马头又圆，谓驴耳不耸。

有毒鳖鼻蛇，无底破漆桶。遍处持来搅聒，十分是个灭胡种。
东坡
释善珍（宋代）

天津桥上听啼鹃，从此南人弄相权。
多少衣冠落沙漠，朱崖宜著玉堂仙。
九日游尧山
黄裳（宋代）

谁见东巡驻六龙，秋山留与醉吟翁。人非物是纷华外，古往今吟想望中。

云日万年兴素节，士民千里闹晴空。黄花盈首犹教掺，一笑从他落帽风。
酬李益端公夜宴见赠
卢纶（唐代）

戚戚一西东，十年今始同。可怜歌酒夜，相对两衰翁。
别鹤
薛嵎（宋代）

见说瀛洲万里程，相思犹凯下青冥。
已归天上神仙籍，不就人间饮啄腥。
昨夜月明如失友，故园笼在且休扃。
邻家亦有雏堪待，丹顶微微振薄翎。
水调歌·落日岘山下
林正大（宋代）

落日岘山下，倒著接?回。傍人笑问山翁，日日醉归来。三万六千长日，一日杯倾三百，罍麴筑糟抬。汉水鸭头绿，变酒入金罍。白铜鞮，鸬鹚杓，鹦鹉杯。轻车快马，凤笙龙管更相催。自身清风明月，刚道不须钱买，对此玉山颓。水自东流去，猿自夜声哀。
何意
晁说之（宋代）

何意此闲居，逋亡且谩如。
日高鸡在树，风静雁抛芦。
雨露传新令，儿童说故都。
秋光金甲上，丑虏犯王诛。
京兆王持正叔以特诏至阙下除将仕郎放归山意若不释然者于其行置酒以饯之 其二
赵鼎臣（宋代）

百首新诗兴不疏，锦囊盈载出东都。扁舟莫羡鸱夷子，自有山堂敌五湖。
钓车
陆龟蒙（唐代）

小轮轻线妙无双，曾伴幽人酒一缸。

洛客见诗如有问，辗烟冲雨过桐江。
偶题
方岳（宋代）

空烦社友问何如，筋力犹堪月下锄。
为米折腰长乞米，缘书损目苦观书。
山翁迂阔每如此，吾道寂寥谁与居。
独立西现人自老，枉悲宋玉不关渠。
泛长城东溪，暝宿崇光寺，寄处士陆羽联句
皎然（唐代）

箬水青似箬，玉山碧于玉。 ——崔子向

逼霄沓万状，截地分千曲。 ——皎然

萍解深可窥，林豁遥在瞩。 ——崔子向

已高物外赏，稍涤区中欲。 ——皎然

野鹤翔又飞，世人羁且跼. ——崔子向

沈吟迹所误，放浪心自足。 ——皎然

缅怀虚舟客，愿寄生刍束。 ——崔子向

说诗整颓波，立义激浮俗。 ——皎然

荆吴备登历，风土随编录。 ——崔子向

恨与清景别，拟教长路促。 ——皎然

溪鸟语鹂喽，寺花翻踯躅。 ——崔子向

印围水坛净，香护莲衣触。 ——皎然

捧经启纱灯，收衽礼金粟。 ——崔子向

安得扣关子，玄言对吾属。 ——皎然